DA Den Europæiske Unions Tidende CE 84/288

(2004/C 84 E/0334)

SKRIFTLIG FORESPØRGSEL E-4045/03

af Joan Colom i Naval (PSE) til Kommissionen

(12. januar 2004)

Om: Forurening af grundvandet i Catalonien

Ifølge risikorapport 2003, der er udarbejdet af instituttet for sikkerhedsundersøgelser Fundación Instituto de Estudios de la Seguridad, er en tredjedel af kommunerne i Catalonien (306 ud af 946) ramt af stærk nitratforurening af grundvandet som følge af for stor udledning af gylle.

Den 1. oktober 1998 blev Spanien dømt ved Domstolen i sag C-71/97 for ikke at have overholdt bestemmelserne i direktiv 91/676/EØF (1). Senere afsagde Domstolen dom mod Spanien den 13. april 2000 i sag C-274/98 for ikke at have overholdt artikel 5 i direktiv 91/676/EØF.

Kan Kommissionen oplyse, hvilke kontrolmekanismer, der er anvendt for at efterprøve anvendelsen af ovennævnte direktiv? Hvorledes kan Kommissionen forklare, at der er sket en forøgelse på mere end 50 % af antallet af bebyggelser, der er ramt af nitratforurening af grundvandet? Hvilke procedurer agter Kommissionen at følge, for at dette problem, som berører en tredjedel af kommunerne i Catalonien, løses uden fare for befolkningen? Mener den, at denne situation er forenelig med overførsel af vand fra Ebro til andre områder i Spanien?

Svar afgivet på Kommissionens vegne af Margot Wallström

(24. februar 2004)

Som følge af EF-Domstolens domme i sag C-71/97 og C-274/98 har Spanien vedtaget forskellige foranstaltninger for at overholde bestemmelserne i Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget, herefter benævnt »nitratdirektivet«. Ikke desto mindre har Kommissionen under udøvelsen af sine kontrolbeføjelser efterfølgende konstateret, at disse foranstaltninger muligvis har været utilstrækkelige.

Hvad angår situationen i Catalonien, bør det bemærkes, at de spanske myndigheder i 1998 udpegede seks områder inden for denne selstyrende region, der er sårbare over for nitrat (2). Efter Kommissionens opfattelse er det nødvendigt at udpege flere sådanne områder i Catalonien.

Selve udpegningen af de områder, der er sårbare over for nitrat, udgør første skridt hen imod en kontrol med nitratforureningen. Der bør udarbejdes passende handlingsprogrammer i de områder, der er sårbare over for nitrat, for at sikre, at der gennemføres et kompleks af foranstaltninger vedrørende gødskning, jordbearbejdning, staldgødning og lovpligtig anvendelse af regler for godt landmandskab.

Den selvstyrende region Catalonien har vedtaget en kodeks for godt landmandskab (3), et handlingsprogram i nærmere angivne områder, der er sårbare over for nitrat (4), og et dekret om staldgødning (5). Imidlertid kan disse foranstaltningers indvirkning på vandkvaliteten, navnlig på grundvandet, først forventes at være signifikant efter nogen tid som følge af jordens og grundvandets »tankeffekt«. Det er ydermere Kommissionens opfattelse, at den selstyrende region Cataloniens handlingsprogram skal forbedres for at blive helt i overensstemmelse med nitratdirektivet.

De nødvendige ændringer kan i hovedtræk sammenfattes således:

— en reduktion af den samlede kvælstofanvendelse, der for øjeblikket er meget høj for nogle afgrøder

— en minimumsoplagringskapacitet for staldgødning med f.eks. en vejledende værdi for seks måneder (6) (inkl. referenceværdier for beregning af overensstemmelsen), da de gældende bestemmelser, der knytter minimumsoplagringskapaciteten til gødskningsplanens krav, er for uklare)

— en kvantificering af den maksimalt tilladte kvælstoffordampning for staldgødning som nævnt i bilag e til dekret nr. 220/2001

— en definition af mindstekravene for kvælstofeffektivitet ved anvendelse af staldgødning

— en overholdelse af grænsen på 170 kg kvælstof pr. ha for staldgødning (der er fastsat en grænse på 210 kg/ha i handlingsprogrammet, og Kommissionen har ikke modtaget besked om ændringer efter december 2002, der er fristen for ikrafttrædelsen af kvælstofnormen på 170 kg/ha).

Herefter har Kommissionen taget skridt til at sikre, at de spanske myndigheder anvender bestemmelserne i direktiv 91/676/EØF korrekt. Efter Kommissionens intervention har de spanske myndigheder bebudet, at de agter at ændre den handlingsplan, som er udarbejdet af den selvstyrende region Catalonien.

Endelig ser Kommissionen ikke nogen forbindelse mellem denne sag og projektet vedrørende overførslen af vand fra Ebro-floden til andre dele af Spanien.

(1) EFT L 375 af 31.12.1991, s. 1.

(2) Dekret nr. 283 af 21. oktober 1998.

(3) Bekendtgørelse af 22. oktober 1998, DOGC 2761 af 9. november 1998.

(4) Dekret nr. 205 af 13. juni 2000.

(5) Dekret nr. 220/2001 af 1. august 2001, DOCG 3477 af 7. august 2001.

(6) For øjeblikket henvises der til en minimumslagerkapacitet på 4-6 måneder i kodeksen for godt landmandskab (afsnit 8.2.1.b), som skal overholdes i de områder, der er sårbare over for nitrat.